**Odert Harald Lackschéwitz** (13. lokakuuta 1930 Liepāja, Latvia – 11. kesäkuuta 2009 Helsinki) oli latvialaissyntyinen valokuvaaja, joka erikoistui Suomessa 1970–1990-luvuilla näyttävien diaohjelmien eli multivisioiden tuotantoon.

Maatalouskorkeakoulua Saksassa käynyt Lackschéwitz tuli Suomeen työharjoitteluun Hankkijan koetilalle Tuusulan Hyrylään 1952. Hän löysi Suomesta vaimon ja he asuivat Riihimäellä 1954–1963. Hän toimi aluksi Tilauskuva Oy:n laboratoriopäällikkönä ja valokuvaajana, sitten 1956–1962 Filmiyhtymä Oy:n kuvaajana ja laboratorion johtajana. Vapaa-aikanaan Lackschéwitz kuvasi kotikaupunkiaan lähes päivittäin, ja Riihimäen kaupunginmuseon kokoelmiin on kertynyt noin 700 Lackschéwitzin valokuvaa.

Vuonna 1962 Lackschéwitz perusti oman yrityksen, Codia Oy:n, joka kilpaili aluksi Filmiyhtymän kanssa koulujen opetusdiasarjojen ja -rainojen tuottajana, filmimateriaalien kehityspalveluissa ja diakuvien suurentajana. Isoimmillaan Codia Oy työllisti 30 henkilöä ja valmisti puolitoista miljoonaa diakuvaa vuodessa. 1970-luvun alussa Codia erikoistui multivisio-ohjelmien tuotantoon ensimmäisten joukossa Suomessa. Vuonna 1982 yrityksen nimeksi tuli Multivisiostudio Odert Lackschéwitz Oy. Multivisioaikakauden eräs huipentuma suomalaisittain oli Lackschéwitzin 120 diaprojektorilla toteuttama Suomi–Finlandia-multivisio Sevillan maailmannäyttelyyn 1992.

Lackschéwitzin kuvia on nähty Suomen Kameraseurojen Liiton näyttelyissä vuodesta 1956 alkaen. Jo vuonna 1958 hänet palkittiin harrastajavalokuvaajien kansainvälisellä AFIAP-arvonimellä. Hän piti yksityisnäyttelyitä kuten *Pienet Hetket Helsingissä* –multivisio Tukholmassa 1971 ja *Kotimaa tää Pohjoinen* Helsingin tuomiokirkon kryptassa 1986. Kesällä 1996 Lackschéwitz oli mukana Oriveden Purnun näyttelyssä, ja vuonna 2008 Riihimäen kaupunginmuseo kokosi näyttelyn yli sadasta hänen 1950-luvun lopun ja 1960-luvun alun kuvistaan eri puolilta kaupunkia.

Photorent-yhtiönsä kustantamana Lackschéwitz julkaisi 1990-luvulla kaksi valokuvakirjaa Suomesta.

Kuvateoksia
-----------

* Odert Lackschéwitz (valokuvat) ja Lassi Nummi (teksti): *Natura Finlandiae*. Luoma: Oy Photorent Ltd, 1992.
* Odert Lackschéwitz (valokuvat) ja Jukka Pellinen (teksti): *Figura Finlandiae*. Espoo: Oy Photorent Ltd, 1995.

Lähteet
-------

1. ↑  Poisnukkuneita jäseniä kunnioittaen: Odert Lackschéwitz.  *Lion*, 2010, nro 1, s. 52. Helsinki:  Suomen Lions-liitto ry. ISSN 0356-5149. Lehden verkkoversio (pdf). Viitattu 13.8.2012.  (Arkistoitu – Internet Archive)
2. 1 2  Kaupunginmuseo > Näyttelyarkisto > Kaupungin muuttuvat kasvot, Odert Lackschéwitzin valokuvia 1950- ja 1960-luvun Riihimäeltä -näyttely 7.9.-28.12.2008 Riihimäen kaupunki.  Arkistoitu 14.11.2011. Viitattu 13.8.2012.
3. 1 2  Laine, Tapio & Vivolin, Asko: *Aikavalotuksia, Valokuvausalan tarinoita aikalaisten kertomina*, s. 84–86. Tapio Laine Mediapalvelut, 2001. ISBN 978-951-98796-0-4.
4. 1 2 3  Sumusta sommitteluun > Kuvaajat > Odert Lackschéwitz Suomen valokuvataiteen museo.  Arkistoitu 14.10.2013. Viitattu 13.8.2012.
5. ↑  Kari-Veli Lehtonen: Riihimäki-seura lahjoitti kuvia kaupunginmuseon kokoelmiin.  *Riihimäen Viikkouutiset*, 16.3.2011, 35. vsk, nro 11, s. 6. Riihimäki:  Suomen Lehtiyhtymä. Lehden numeron verkkoversio. Viitattu 13.8.2012. [vanhentunut linkki]
6. 1 2  Eeva-Liisa Vallin: Multivisiosta käyntikortti.  *Pirjo von Hertzen – Elina Melgin – Leif Åberg: Vuosisata suhdetoimintaa – Yhteisöviestinnän historia Suomessa*, s. 174.  Otava 2012. ISBN 978-951-1-26547-4. Artikkelin verkkoversio (pdf). Viitattu 13.8.2012. [vanhentunut linkki]
7. ↑  Purnun kesänäyttely jälleen Orivedellä  24.10.1995. Helsingin Sanomat. Viitattu 13.8.2012.
8. ↑  Valokuvat kertovat Riihimäen muuttumisesta  6.9.2008. Turun Sanomat. Viitattu 13.8.2012.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Yhdysvallat

 |

 |